Trump jr.-møte i 2016 del av Muellers etterforskning
Advokat Alan Futerfas bekrefter at møtet fant sted og opplyser at de møttes for å diskutere et tilbud om en strategi for sosiale medier. Til stede på møtet var Erik Prince, en uformell rådgiver til Trump-valgkampen og tidligere sjef for sikkerhetsselskapet Blackwater og George Nader, en erfaren forretningsmann som har vært rådgiver i De forente arabiske emirater, opplyser Futerfas. Det var The New York Times som først omtalte møtet, som fant sted i Trump Tower 3. august 2016. Avisen skriver at møtet primært var satt opp for å hjelpe Trump-leiren – og antyder at flere land enn Russland kan ha tilbudt sin hjelp for å få Donald Trump til å vinne presidentvalget. – De la fram et forslag for herr Trump jr. om en plattform i sosiale medier eller en markedsføringsstrategi. Han var ikke interessert, og det var det, sa Futerfas. Kontakten mellom de tre mennene og Trump-leiren utviklet seg i løpet av månedene etter møtet, opplyser flere kilder med kjennskap til møtet til avisen. Møtet var arrangert av Erik Prince, en sikkerhetsentreprenør og tidligere sjef for det kontroversielle sikkerhetsselskapet Blackwater. Utsendingen for to prinser fra Saudi-Arabia og De forente arabiske emirater, George Nader, skal ha fortalt Trump jr. at de skal ha vært ivrige etter å hjelpe Trump med å vinne presidentvalget. Ifølge avisen hadde et selskap, representert av israeleren Joel Zamel, også før møtet lagt fram et forslag verdt flere millioner dollar angående manipulasjon i sosiale medier. The New York Times melder videre at det er uklart om tilbudet ble godtatt. Møtet, som aldri før er omtalt, er i søkelyset til spesialetterforsker Robert Mueller, som i over et år har undersøkt den påståtte russiske innblandingen i valget. New York-avisen skriver at utsending Nader samarbeider i etterforskningen. Trump jr.s advokat Alan Futerfas sier han «minnes møtet med Erik Prince, George Nader og en annen som kan være Joel Zamel. De la fram en sosiale medier-plattform og markedsføringsstrategi for herr Trump jr. Han var ikke interessert, og det var det».
Donald Trump jr.s møte med to menn før presidentvalget i 2016 er under etterforskning av spesialetterforsker Robert Mueller.